​ຣັດ​ເຊຍ ຖອນ​ໂຕ ອອກ​ຈາກ​ເກາະ​ງູ ຫຼື Snake Island ຂອງ​ຢູ​ເຄ​ຣນ​ແລ້ວ
ກຳ​ລັງ​ທະ​ຫານ​ຣັດ​ເຊຍ ໄດ້​ເຂົ້າ​ຄວບ​ຄຸມ​ເກາະ​ງູ ໃນ​ທະ​ເລ​ດຳ ນັບ​ແຕ່​ຕອນ​ເ​ຕົ້ນ​ໆຂອງ​ສົງ​ຄາມ 
ກະຊວງປ້ອງກັນປະເທດຂອງຣັດເຊຍ ກ່າວໃນວັນພະຫັດວານນວ່າ ຕົນໄດ້ຖອນກຳລັງອອກຈາກເກາະງູ ຫຼື Snake Island ຊຶ່ງເປັນສັນຍາລັກໃນການຕໍ່ຕ້ານຂອງຢູເຄຣນ ນັບແຕ່ມົສກູ ໄດ້ເລີ້ມທຳການຮຸກຮານເຂົ້າໄປໃນປະເທດດັ່ງກ່າວ ເມື່ອ 4 ເດືອນກ່ອນນັ້ນ ຣັດເຊຍໄດ້ໃຊ້ເກາະໃນທະເລດຳ ຊຶ່ງຕັ້ງຢູ່ໃກ້ໆກັບເມືອງທ່າໂອແດັສສາ ເພື່ອເປັນບ່ອນເປີດສາກໂຈມຕີ ຫຼັງຈາກຢຶດມາໄດ້ໃນຕອນຕົ້ນໆຂອງສົງຄາມ ຊຶ່ງໄດ້ທຳການໂຈມຕີຕໍ່ຢູເຄຣນຈາກເກາະແຫ່ງນີ້ ແລະຕິດຕາມເບິ່ງການສົ່ງເຄື່ອງຂອງຈາກທ່າກຳປັ່ນຂອງຢູເຄຣນ ແຕ່ຢູເຄຣນໄດ້ໃຫ້ການຢືນຢັນວ່າ ກຳລັງທະຫານຣັດເຊຍໄດ້ຖອນອອກໄປແລ້ວ ແລະເວົ້າວ່າ ມີຂຶ້ນຫຼັງຈາກກຳລັງຢູເຄຣນຍິງຖະຫຼົ່ມເກາະດັ່ງກ່າວດ້ວຍລູກສອນໄຟແລະປືນໃຫຍ່ ໃນຕອນກາງຄືນ ໂດຍປ່ອຍໃຫ້ທະຫານຣັດເຊຍທີ່ເຫຼືອ ພາກັນຫຼົບໜີໄປດ້ວຍເຮືອໄວ 2 ລຳ ຫົວໜ້າຫ້ອງການທຳນຽບຂອງປະທານາທິບໍດີໂວໂລດີເມຍ ເຊເລນສກີ ທ່ານແອນດຣີ ເຢີແມັກ ໃຫ້ການຢືນຢັນກ່ຽວກັບການຖອນກຳລັງທະຫານຣັດເຊຍອອກໄປຈາກເກາະດັ່ງກ່າວ ທ່ານເຢີແມັກຂຽນລົງໃນທວີດເຕີ້ວ່າ “ບໍ່ມີທະຫານຣັດເຊຍ ຢູ່ເທິງເກາະງູອີກຕໍ່ໄປແລ້ວ ກອງທັບຂອງພວກເຮົາເຮັດວຽກໄດ້ດີຫຼາຍ ” ນຶ່ງໃນບົດທຳອິດ ໃນການຕໍ່ຕ້ານຂອງຢູເຄຣນຕໍ່ການຮຸກຮານຂອງຣັດເຊຍ ໄດ້ສະແດງໃຫ້ເຫັນທີ່ເກາະງູ ເວລາກຳປັ່ນທຸງ ມອສໂກວາ ຂອງຣັດເຊຍໄດ້ແລ່ນເຂົ້າໄປໃກ້ໆ ແລະທວງໃຫ້ພວກທະຫານຢູເຄຣນໃນເກາະດັ່ງກ່າວຍອມຈຳນົນ ຄຳຕອບຂອງພວກເຂົາເຈົ້າກໍຄື “ກຳປັ່ນຣັດເຊຍ ໄປນະລົກຊະ!” ຊຶ່ງພາໃຫ້ກຳປັ່ນລຳນັ້ນຂອງຣັດເຊຍເປີດສາກຍິງຖະຫຼົ່ມດ້ວຍປືນໃຫຍ່ ແລະທະຫານຢູເຄຣນຢູ່ເທິງເກາະໄດ້ຖືກບັງຄັບໃຫ້ຍອມຈຳນົນ ຕໍ່ມາຢູເຄຣນໄດ້ຈົມກຳປັ່ນ ມອສໂກວາ ດ້ວຍລູກສອນໄຟ ແລະຢູເຄຣນໄດ້ໃຊ້ຮູບກຳປັ່ນລົບແລະເກາະງູຢູ່ໃນສະແຕັມ ທີ່ພິມອອກມາໃຊ້ໃນລະຫວ່າງສົງຄາມ ກະຊວງປ້ອງກັນປະເທດຢູເຄຣນກ່າວອ້າງວ່າ ຕົນໄດ້ຖອນອອກຈາກເກາະນ້ອຍແຫ່ງນຶ່ງ “ເພື່ອເປັນສັນຍາລັກຂອງມິດຕະພາບ” ຫຼັງຈາກຕົນໄດ້ເສັດສິ້ນພາລະກິດຢູ່ທີ່ນັ້ນແລ້ວ ທາງກະຊວງປ້ອງກັນປະເທດຂອງຣັດເຊຍຍັງເວົ້າວ່າ ການຖອນໂຕດັ່ງກ່າວແມ່ນສະແດງໃຫ້ເຫັນວ່າ ຣັດເຊຍບໍ່ໄດ້ແຊກແຊງໃນການສົ່ງ ອອກອາຫານປະເພດເມັດຂອງຢູເຄຣນ ທັງໆທີ່ອົງການຕິດຕາມຂອງໂລກໃຫ້ຄວາມເຫັນທີ່ແຕກຕ່າງໄປຈາກນັ້ນ ບັນດາປະເທດທີ່ກຳລັງພັດທະນາ ໂດຍສະເພາະແລ້ວພາກຕາເວັນອອກກາງ ແມ່ນເພິ່ງພາອາໄສ ເຂົ້າເບລ່ ຈາກຢູເຄຣນ ແລະຣັດເຊຍ